สังคมข่าวหุ้น
*ดัชนีตลาดหุ้นไทยปิดที่ระดับ 1,592.52 จุด ลดลง 8.97 จุด มูลค่าการซื้อขาย 48,451.84 ล้านบาท ในช่วงสัปดาห์นี้จับตาทยอยประกาศงบไตรมาส 3/2562 MSCI จะประกาศการปรับน้ำหนักลงทุนครั้งใหม่ รวมถึงการประชุมกนง.ในวันที่ 6 พ.ย.นี้
3 พ.ย. 2562

สโนว์แมน
*ดัชนีตลาดหุ้นไทยปิดที่ระดับ 1,592.52 จุด ลดลง 8.97 จุด มูลค่าการซื้อขาย 48,451.84 ล้านบาท ในช่วงสัปดาห์นี้จับตาทยอยประกาศงบไตรมาส 3/2562 MSCI จะประกาศการปรับน้ำหนักลงทุนครั้งใหม่ รวมถึงการประชุมกนง.ในวันที่ 6 พ.ย.นี้
*หุ้น JAS ถูกขายออกมาอย่างหนัก ทำให้ราคาปิดตลาดต่ำสุดของวันที่ 4.38 บาท ลดลง 29.92% ส่วนหนึ่งรับผลจาก Block trade ทำให้หุ้น JAS ร่วงแรง บ้างก็ว่าเป็นการโยกเงินของนักลงทุนโดยขายหุ้น JAS เพื่อนำเงินไปซื้อหุ้นเพิ่มทุนของกอง JASIF ที่จะเปิดจองซื้อช่วงระหว่างวันที่ 7-13 พ.ย.นี้ ราคา 9 บาท/หุ้น อัตราส่วน 2.2 หน่วยลงทุนเดิมต่อ 1 หน่วยลงทุนใหม่ ย้ำ! อย่าลืมว่า JAS จะมีจ่ายปันผลพิเศษราว 1.72 บาท/หุ้น จากที่ JAS จะขายสินทรัพย์เข้ากอง JASIF ด้วย คิดเป็นยีลด์ราว 39% (ณ ราคาหุ้น 4.38 บาท) ดูน่าสนใจอย่างยิ่ง
*GPSC เข้าเกณฑ์ติด Cash Balance (ซื้อขายด้วยเงินสดทั้งจำนวน) มีผลตั้งแต่วันที่ 4 พ.ย.-13 ธ.ค. 2562 ซึ่งจะทำให้สภาพคล่องในการซื้อขายลดลง ซึ่งในแง่ของพื้นฐานธุรกิจยังจะมีการเติบโตอย่างต่อเนื่อง จากการเป็น Flagship ธุรกิจไฟฟ้าของกลุ่ม PTT สำหรับงบไตรมาส 3/2562 คาด GPSC จะแจ้งวันที่ 5 พ.ย.นี้
*ADVANC เป็นโอเปอเรเตอร์มีฐานะแข็งแกร่งพร้อมลงทุน 5G ในอนาคต โดยมีความสามารถในการกู้เพิ่มได้ โดย ณ สิ้นไตรมาส 3/2562 มีอัตราหนี้สินสุทธิต่อทุน (Net D/E) อยู่ที่ 1 เท่า อัตราผลตอบแทนต่อส่วนผู้ถือหุ้น (ROE) อยู่ที่ 55% และมีกระแสเงินสดอยู่สูงถึง 6.2 หมื่นล้านบาท
*ILM เดินหน้าขยายตลาดต่างประเทศ ล่าสุดรุกขยายแฟรนไชส์ในเวียดนาม เมื่อวันที่ 1 พ.ย. ได้เปิดบริการศูนย์จำหน่ายเฟอร์นิเจอร์สาขาแรก ในเมืองโฮจิมินห์ซิตี้ หลังจากนี้มีแผนจะเปิดสาขาที่ 2 ในเดือน ธ.ค.นี้ พร้อมวางเป้าจะมีสาขาเปิดให้บริการเพิ่มขึ้นเป็น 6 สาขา ภายในปี 2563 ซึ่งจะเน้นทำเลที่มีศักยภาพในแหล่งช้อปปิ้งและย่านการค้า จากปัจจุบันที่มีการขยายแฟรนไชส์ไปแล้วใน 7 ประเทศ รวม 16 สาขา ได้แก่ อินโดนีเซีย เนปาล มัลดีฟส์ สปป.ลาว กัมพูชา ปากีสถาน และเมียนมา คาดช่วยหนุนยอดขายโตต่อเนื่อง
*SCN ลุยลงทุนโซลาร์รูฟท็อปเพิ่ม โดยเตรียมลงนามสัญญากับลูกค้าเพิ่มเป็น 10 เมกะวัตต์ ช่วงปลายปีนี้ จากปัจจุบันมี 4.3 เมกะวัตต์ ในปี 2565 ตั้งเป้าเพิ่มเป็น 110 เมกะวัตต์ คาดจะใช้เงินลงทุนราว 3,000 ล้านบาท ส่วนภาพรวมรายได้ในปีนี้โตตามเป้า 10% พร้อมตั้งเป้าขายรถมินิบัสได้ 140 คันต่อปี จะรับรู้รายได้ตั้งแต่ปี 2563 ราวปีละ 220 ล้านบาท ชิงส่วนแบ่งทางการตลาดได้ 5% อนาคตธุรกิจดูสดใสขึ้น
*IP หุ้นน้องใหม่ไอพีโอ เตรียมเข้าซื้อขายในตลาด mai วันพรุ่งนี้ (5 พ.ย. 2562) ในกลุ่มอุตสาหกรรม สินค้าอุปโภคบริโภค โดยมีจำนวนหุ้นไอพีโอ 46 ล้านหุ้น ราคาหุ้นละ 7 บาท มูลค่าตราไว้ (พาร์) หุ้นละ 0.50 บาท ด้วยพื้นฐานธุรกิจ IP ก็โดดเด่นใช่เล่น จากการดำเนินการพัฒนา คิดค้นและจำหน่ายผลิตภัณฑ์สุขภาพและนวัตกรรมความงามสำหรับคน และผลิตภัณฑ์สุขภาพสำหรับสัตว์เลี้ยงและปศุสัตว์ พร้อมมีเป้าหมายภายใน 5 ปีข้างหน้า (ปี 2562-2567) จะมีรายได้รวมแตะ 1,000 ล้านบาท
*LPN ส่ง 9 โครงการ ทั้งบ้านและคอนโดมิเนียมมาให้ลูกค้าเลือกสรรในช่วงที่รัฐบาลออกมาตรการกระตุ้นอสังหาริมทรัพย์ ด้วยการลดค่าธรรมเนียมการโอนกรรมสิทธิ์จาก 2% เหลือ 0.01% ของราคาประเมิน และลดค่าจดจำนองจาก 1% เหลือ 0.01% ของราคาประเมิน สำหรับการซื้อขายที่อยู่อาศัยที่มีราคาไม่เกิน 3 ล้านบาท ซึ่งการลดค่าโอนกรรมสิทธิ์ 2% และค่าจดจำนอง 1% รวมกัน 3% ให้เหลือ 0.01% ระยะเวลาตั้งแต่ 1 พ.ย. 2562-24 ธ.ค. 2563 มีผลเท่ากับภาระค่าใช้จ่ายที่ต้องจ่ายจากล้านละ 30,000 บาท ลดเหลือล้านละ 300 บาททันที ทั้งนี้ยังเปิดกว้างไม่ระบุว่าต้องเป็นบ้านหลังแรกเมื่อเทียบกับมาตรการครั้งก่อน คาดน่าจะช่วยให้ตลาดอสังหาฯ กลับมาคึกคักในช่วงปลายปีนี้
*ปิดท้ายพบกับข่าวหุ้นเจาะตลาด เวลา 9.35-11.00 น. ดำเนินรายการโดยบูรพา สงวนวงศ์และสุภชัย ปกป้อง รับชมสด ๆ ผ่าน www.facebook.com/kaohoononline, www.facebook.com/tv.kaohoon และ FM 102 Mhz
*พร้อมอัปเดตตลาดทุนทุกวันจันทร์-ศุกร์กับ “ข่าวหุ้นทีวีออนไลน์” เริ่มจาก Pre-Open Report โดยอารียานันท์ สัทธรรมสกุล เวลา 9.10 น. ตามด้วย Mid-Day Report โดยบูรพา สงวนวงศ์ เวลา 12.25 น. ปิดท้ายด้วย Post Market Report โดยสุภชัย ปกป้อง เวลา 17.30 น.